Incidentul s-a petrecut marțea trecută. Bărbatul a fost amenințat de o persoană necunoscută, care a invocat numele unui elev ce trebuia numaidecât „trecut” la materia predată de profesor. Pedagogul a fost bruscat într-o parcare din apropierea școlii. El a fost împins la pământ, fără însă a suferi vătămări corporale, scopul agresiunii fiind acela de a-l speria și de a-l determina să motiveze absențele elevului, pentru ca acestuia să i se poată încheia situația școlară. La cererea expresă a cadrului didactic, îi păstrăm anonimatul.

Poliția anchetează cazul

Dascălul a informat imediat conducerea școlii, Consulatul General al Germaniei la Timișoara, a depus plângere la Poliție și s-a întors în Germania. Conform uzanțelor, cetățeanul care lucrează în străinătate, în momentul în care nu se mai simte în siguranță, este obligat să informeze autoritățile și să părăsească țara, revenind acasă. Surse din cadrul Poliției Timiș confirmă agresiunea și faptul că s-a deschis dosar de cercetare penală.

«Nikolaus Lenau» este unul din cele cinci licee din țară în care se predă exclusiv în limba germană

Sursele noastre susțin că elevul cu pricina e fiul unui deputat PSD (ex – PDL). Din cauza faptului că a acumulat multe absențe, acestuia nu i s-a putut încheia situația școlară până pe 29 mai, astfel că ratează prima sesiune a Bacalaureatului.

Conducerea școlii e bulversată

Conducerea școlii e bulversată de cele întâmplate și se teme de efectele negative pe care incidentul le poate atrage după sine asupra școlii. „Este un eveniment pe care îl regretăm, care ne umple de indignare, dar, din păcate, e un eveniment care se poate întâmpla oriunde în lume. Liceul «Nikolaus Lenau» este unul din cele cinci licee din România în care se predă exclusiv în limba germană, iar în acest moment, la nivel național, asistăm la o creștere a cererii pentru școli cu predare în această limbă. În urma unui acord de colaborare între cele două țări, România este susținută și ajutată în acest demers, inclusiv prin trimiterea de profesori de specialitate din Germania. Aceștia sunt remunerați de statul german. Pornind de la această creștere a cererii, în viitor, probabil, și noi vom avea nevoie și de mai multe cadre didactice. În prezent, în liceu predau cinci cadre didactice din Germania. În general, acești profesori care vin în Timișoara se simt bine, apreciază orașul multicultural, oferta urbei, nu numai din punctul de vedere al educației, dar și cultural și social și, de regulă, solicită să își prelungească mandatul. Mai trebuie spus că acești oameni, chiar dacă vin cu anumite prejudecăți, rapid și le demontează și ajung promotori ai Timișoarei în țara de origine. Până la urmă, suntem un stat de drept. Așteptăm ca autoritățile să își facă datoria, iar acest caz să fie elucidat”, a declarat directoarea liceului, Elena Wolf.

Deputatul neagă totul

Elevul spre care arată toată lumea cu degetul, cum că ar fi fost cauza bruscării dascălului, e fiul deputatului PSD Gheorghe Ciobanu (foto). Politicianul neagă categoric vreo implicare. Dar povestește că absențele fiului său, de altfel elev olimpic la Limba Germană, elev de note maxime la această materie, au ajuns subiect de discuție, în cadru oficial, la conducerea Inspectoratului Școlar. „Vă dau cuvântul meu, nu avem nicio legătură! Băiatul e olimpic la germană, are numai note mari. Nu a fost încheiat din cauza absențelor; dar nu avem niciun fel de legătură cu agresarea verbală a profesorului”, a declarat, pentru EVZ, deputatul timișorean.